·Iemaksa no ES budžeta (finansējuma summa) 103,2 miljonu EUR apmērā, lai pielāgotu Fondu atbilstoši paredzētajam apjomam — 9 % no kopējām neatmaksātajām saistībām.

Lai pielāgotu Fonda apjomu līdz 9 % no visu saistību neatmaksātās pamatsummas, pamatojoties uz 2017. gada 31. decembrī neatmaksāto garantēto aizdevumu summu, tika aprēķināti 103,22 miljoni EUR, kas tika iekļauti 2019. gada budžetā kā Fonda finansējums. Šo summu apstiprināja Padome un Eiropas Parlaments, un to atzina 2018. gada 31. decembra bilancē kā Fonda aktīvu (summa, kas jāsaņem no budžeta).

Regulas 3. pantā noteikts, ka Fonda paredzētais apjoms ir 9 % no visu saistību neatmaksātās pamatsummas [no katra darījuma], kas palielināta par nesamaksātajiem procentiem.

·finanšu uzkrājumi 209,9 miljonu EUR apmērā attiecībā uz atlikušajiem Sīrijas neizpildītajiem aizdevumu maksājumiem tika iekļauti bilancē pirms konsolidācijas 2018. gadā;

·maksājumi par prasījumiem, kas no Garantiju fonda veikti EIB (un attiecīgos gadījumos sekojoša prasījumu summu un kavējuma procentu piedziņa), EIB sagatavotajos finanšu pārskatos tiek uzrādīti kā neto aktīvu (ES iemaksa) apjoma samazinājums (palielinājums). Finanšu pārskatos pirms konsolidācijas summas, kas izmaksātas pēc EIB prasījumiem, nav atskaitītas no neto aktīviem, jo tās kļūst par pārņemtām summām. Saistītās summas tiek uzskatītas vai nu par ieņēmumiem (uzkrātie kavējuma procenti, naudas sodi, peļņa no ārvalstu valūtu maiņas) vai izdevumiem (uzkrātās EIB piedziņas maksas, vērtības samazinājumi, zaudējumi no ārvalstu valūtu maiņas). Tā rodas pastāvīga starpība starp neto aktīvu posteņiem (ES iemaksa un nesadalītā peļņa), kas uzrādīti EIB sagatavotajos finanšu pārskatos un EK sagatavotajos finanšu pārskatos pirms konsolidācijas.

3.2.Pārskats par finanšu rezultātiem pirms konsolidācijas

Tāpat kā bilance arī pārskats par finanšu rezultātiem pirms konsolidācijas ir sagatavots iekļaušanai ES konsolidētajā finanšu pārskatā.

2018. gads 2017. gads Ieņēmumi no pamatdarbības 2 928 446 939 062 Pamatdarbības izdevumi 4 876 241 3 834 219 PAMATDARBĪBAS REZULTĀTS 1 947 795 2 895 157 Finanšu ieņēmumi 30 241 834 29 913 694 Finanšu izdevumi 20 906 275 51 793 999 FINANŠU REZULTĀTS 9 335 559 21 880 305 GADA SAIMNIECISKĀS DARBĪBAS REZULTĀTS 7 387 764 (24 775 462)

·Ieņēmumi no pamatdarbības ietver peļņu no ārvalstu valūtu maiņas un uzkrāto EIB piedziņas maksu reversēto 2017. gada bilanci saskaņā ar jaunā, 2018. gadā noslēgtā piedziņas nolīguma prasībām. Jaunais nolīgums vairs neparedz maksu par EIB iekšējo piedziņas darbību izmaksām.

·Pamatdarbības izdevumi galvenokārt ietver maksu par EIB aktīvu pārvaldību (0,9 miljoni EUR), maksu par EIB ārējām piedziņas darbībām (1,9 miljoni EUR) un papildinājumu finanšu uzkrājumiem atlikušajiem Sīrijas neizpildītajiem aizdevuma maksājumiem (1,9 miljoni EUR).

·Finanšu ieņēmumi galvenokārt ietver procentu ieņēmumus no ieguldījumu portfeļa (6,3 miljoni EUR), gūto peļņu no finanšu aktīvu pārdošanas (10,0 miljoni EUR) un uzkrātos kavējuma procentus par pārņemtiem aizdevumiem (13,9 miljoni EUR).

·Finanšu izdevumi galvenokārt ietver zaudējumus 2018. gadā ES pārņemto summu vērtības samazināšanās dēļ (19,6 miljoni EUR) (skatīt 5. punktu), procentu izdevumus par naudu un naudas ekvivalentiem (0,9 miljoni EUR) un apzinātos zaudējumus no finanšu aktīvu pārdošanas (0,5 miljoni EUR).

4.Garantiju fonda finanšu līdzekļu pārvaldība

4.1.Ieguldījumu politika

Fonda likvīdos aktīvus iegulda saskaņā ar pārvaldības principiem, kas noteikti grozītā pārvaldības nolīguma pielikumā. Attiecīgi monetāros aktīvos izvieto pietiekami daudz aktīvu, lai nosegtu īstermiņa (īsākas par vienu gadu) izejošās plūsmas tādā attiecībā, kas jānosaka gada ieguldījumu stratēģijā. Atlikušos aktīvus var izvietot vidēja termiņa un ilgtermiņa instrumentos ar maksimālo termiņu 10 gadi un 6 mēneši no izmaksas dienas (vidēja termiņa un ilgtermiņa portfelis).

4.2.Darbības rādītāji un tirgus attīstība 2018. gadā

Šim gadam bija raksturīgs svārstīgs ienesīgums no Eiropas fiksēto ienākumu tirgiem, kur likmju izmaiņas bija straujākas 1. ceturksnī, jo bija prognozes, ka tiks izbeigta ECB kvantitatīvās mīkstināšanas politika. Gada beigās likmes samazinājās līdz gada zemākajam līmenim, jo samazinājās ekonomikas izaugsme. Gada laikā kredītu likmju starpība palielinājās, un pieaugums paātrinājās decembrī, jo pasliktinājās situācija kapitāla tirgos un tika gaidīts, ka monetārā politika kļūs stingrāka.

Visa gada laikā finanšu tirgus ietekmēja turpmāk minētie riska faktori. Prezidenta D. Trampa ieviestie tirdzniecības tarifi palēnināja ekonomikas izaugsmi, un zemo preču cenu un ar globalizāciju saistītu faktoru dēļ inflācija bija zemāka par centrālās bankas noteiktajiem mērķrādītājiem. Neskaidrais Brexit sarunu iznākums ietekmēja Apvienotās Karalistes finanšu iestādes un uzņēmumus. Martā Itālijā notikušo vēlēšanu sekas bija jūtamas maijā, jo Itālijas kredītu likmju starpība palielinājās līdz vairāk nekā 250 bāzes punktiem, salīdzinot ar Vāciju.

2018. gadā svarīgāko pasaules centrālo banku monetārā politika kļuva stingrāka. Turpinājās ASV Federālo rezervju sistēmas likmju pieauguma cikls — tās katru ceturksni pieauga par 25 bāzes punktiem, un līdz gada beigām Federālo rezervju sistēmas fondu mērķa likme palielinājās līdz 2,5–2,75 %. ECB savas kvantitatīvās mīkstināšanas politikas ietvaros septembrī samazināja mēnesī iepirkto neto aktīvu apmēru no 30 miljardiem EUR līdz 15 miljardiem EUR, bet 2018. gada beigās pārtrauca neto aktīvu iepirkšanu. ECB bilancē iekļauto obligāciju, kurām tuvojas maksāšanas termiņš, atkārtota ieguldīšana turpinās atbalstīt tirgus. Tomēr pēdējā laikā, palielinoties neskaidrībām, monetārā politika abās Atlantijas okeāna pusēs ir kļuvusi mierīgāka. Tirgū vairs netiek prognozēts turpmāks Federālo rezervju sistēmas likmju pieaugums, un pirmais ECB procentu likmju pieaugums ir atlikts līdz 2020. gadam Paredzams, ka ASV ekonomikas izaugsme samazināsies no 2,9 % 2018. gadā līdz 2,5 % 2019. gadā, bet eurozonā — no 1,9 % līdz 1,4 %.

2019. gadā paredzams, ka tirgus aizvien būs nestabils, jo neskaidrības saistībā ar Brexit un izaugsmes palēnināšanās ietekmēs tirgus likmes, kas pašlaik ir tuvu vēsturiski zemākajam līmenim. Vienlaikus kredītu likmju starpībai ir tendence palielināties, jo ASV tuvojas ekonomikas cikla beigas un ES centrālā banka ir pārtraukusi aktīvu iepirkšanu.

Fonda portfeļa rādītāju uzraudzība notika, pamatojoties uz tirgus vērtību (patieso vērtību). Portfeļa gada ienesīgums 2018. gadā bija 0,1005 % no tirgus vērtības, tādējādi pārsniedzot Fonda etalonu par +13,5 bāzes punktiem.

5.Pieprasījumi Garantiju fondam